**ΣΥΝΟΧΗ ΠΑΡΑΓΡΑΦΟΥ**

Συνοχή: είναι η λεκτική – μορφική σύνδεση των τμημάτων και υποτμημάτων (ενότητες, παράγραφοι , περίοδοι , προτάσεις , λεκτικά σύνολα) ενός κειμένου, τα γλωσσικά, δηλαδή, μέσα « συρραφής» του κειμένου . Είναι η λογική σύνδεση των νοημάτων, δηλαδή η κατάταξη των λεπτομερειών με τη χρήση συνδετικών αρμών, ώστε να είναι εφικτή η παρακολούθηση της προβληματικής και του αναπτύγματος της σκέψης του συγγραφέα βήμα – βήμα, χωρίς λογικά χάσματα.

Η συνοχή της παραγράφου και του κειμένου επιτυγχάνεται:

1. Με τη χρήση των διαρθρωτικών φράσεων / λέξεων:

Οι διαρθρωτικές λέξεις ή φράσεις μπορεί να δηλώνουν:

1. αιτιολόγηση: π.χ. επειδή, διότι, εξαιτίας, αφού, καθώς, γι’ αυτό το λόγο, μιας και…

2. **συμπέρασμα - αποτέλεσμα: επομένως, συνεπώς, έτσι, λοιπόν, συμπερασματικά, με αποτέλεσμα, κατά συνέπεια, όπως προκύπτει, αυτό έχει ως αποτέλεσμα , για τους παραπάνω λόγους…**

3. **συγκεφαλαίωση: εν κατακλείδι, ανακεφαλαιώνοντας**..

4. **πρόσθεση – συμπλήρωση** - ομοιότητα: επίσης, επιπλέον, επιπρόσθετα , ακόμη, παράλληλα , εξάλλου ,συμπληρωματικά , ας σημειωθεί ακόμη ότι ,θα αποτελούσε παράλειψη, δεν πρέπει να λησμονούμε ότι, κοντά σ’ αυτό, παρομοίως / ομοίως ( ομοιότητα) κ.λ.π.

5. **επεξήγηση – διασάφηση** : δηλαδή, με άλλα λόγια ,σαφέστερα , συγκεκριμένα , ειδικότερα, για να γίνει πιο σαφές , ακριβέστερα , αυτό σημαίνει ότι, μια διευκρίνιση στο σημείο αυτό..

6. παράδειγμα: για παράδειγμα , παραδείγματος χάρη, λόγου χάρη,

7. **απαρίθμηση**: πρώτον , δεύτερον, καταρχάς , αρχικά , τέλος..

8. αντίθεση: αντίθετα, ωστόσο, αλλά , όμως , σε αντίθετη περίπτωση

9. εναντίωση: αν και, ενώ, μολονότι, , εντούτοις, απεναντίας, μολαταύτα, παρ΄όλα αυτά, παρόλο που…

9. παραχώρηση: και αν , ας , και να μη , και αν ακόμα ….

10. **χρονική τάξη / σειρά / εξέλιξη: προηγουμένως, ύστερα, εν τω μεταξύ , αργότερα, έπειτα, ταυτόχρονα, αμέσως, πριν, ενώ, αφότου..**

11. Τοπικό προσδιορισμό: εδώ, εκεί, μακριά..

12. **Βεβαιότητα:** **βέβαια, πράγματι, φυσικά, αναντίρρητα ( έντονη βεβαίωση / έμφαση), αναμφισβήτητα, αναμφίβολα,....**

13. **Έμφαση :**ιδιαίτερα, , ξεχωριστά, οπωσδήποτε , προπάντων, κατά κύριο λόγο, είναι αξιοσημείωτο, πρέπει να τονιστεί, ειδικά….

14. **Διάζευξη**: ή , είτε,, μήτε….μήτε , ούτε….ούτε….

15. Σύζευξη: και…και…κι…

16. Όρος / προϋπόθεση: με τον όρο να , με την προϋπόθεση, σε περίπτωση που..

17. τρόπος : έτσι, με αυτόν τον τρόπο..

18. σκοπός: για να , να ( = για να), για το σκοπό αυτό, προκειμένου να…

19. ενδοιασμό / φόβο: μήπως, μη…

20. αναφορά: οποίος, όσον αναφορά, αναφορικά, όπως…

21. ερώτηση / απορία: ποιος, πού, πώς…

22. βούληση, επιθυμία: θα ήθελα να….

23**. γενίκευση**: γενικά, ευρύτερα, είναι καθολικό αίτημα…

24. διάρθρωση κειμένου: το κείμενο [ άρθρο / μελέτη / δοκίμιο / ομιλία(…) ] διακρίνεται /χωρίζεται σε Χ μέρη: το πρώτο….

Β. **Συνοχή με την επανάληψη λέξεων – κλειδιών: επανάληψη ίδιας λέξης ή επανάληψη λέξεων με νοηματική ή ετυμολογική συγγένεια** (δεν είναι απαραίτητο η λέξη να είναι ίδια. Μπορεί η λέξη π.χ. να είναι συνώνυμη , συνέπειες = αποτελέσματα ).

**Γ. με αντωνυμίες**/ ( αυτός, η, ο , τον, τους…/Αναφορά, οι μέν …… οι δε /Υποκατάσταση)

Κατά κοινή ομολογία η χρήση αντωνυμιών ως συνδετικών αρμών νοημάτων αποτελεί έναν από τους πιο φυσικούς τρόπους αλληλούχισης λεπτομερειών. Οι αντωνυμίες αναφέρονται σε προσδιοριζόμενα ουσιαστικά προηγούμενων προτάσεων ή περιόδων.

Δ. Ερωταπόκριση: κατά την οποία προηγείται μια ερώτηση και ακολουθεί η απάντησή της.

Ε. διατήρηση ενιαίου ύφους στο λόγο (π.χ. ίδιο ρηματικό πρόσωπο, ίδια έγκλιση).

**Παραδείγματα σχολιασμού συνοχής παραγράφου:**

Α. (…) Οι οργανωμένες κοινωνίες ανέδειξαν δημοκρατικούς πολίτες. Εντός των ορίων του οργανωμένου συνόλου το άτομο συμμετέχει στα κοινωνικά δρώμενα, κρίνει , επιδοκιμάζει και αποδοκιμάζει θέσεις, πρόσωπα και γεγονότα. Με τη στάση του αυτή μεταβάλλεται σε ενεργό πολίτη, που είναι το ουσιωδέστερο γνώρισμα της δημοκρατικής συνείδησης. Ακόμη, η εύρυθμη λειτουργία του οργανωμένου συνόλου προϋποθέτει την ισότητα όλων απέναντι στους νόμους, την ισότιμη πρόσβασή τους στα δημόσια αξιώματα και την απρόσκοπτη έκφραση των απόψεών τους. Έτσι, ο άνθρωπος, μέσα από την κατοχύρωση της ισονομίας, της ισοπολιτείας και της παρρησίας, βιώνει βασικά δημοκρατικά ιδεώδη.

1. Οργανωμένες κοινωνίες, όρια οργανωμένου κοινωνικού συνόλου, δημοκρατικοί πολίτες, δημοκρατική συνείδηση, δημοκρατικά ιδεώδη: χρήση λέξεων που παρουσιάζουν νοηματική συγγένεια.
2. Με τη στάση του αυτή: χρήση επαναληπτικής αντωνυμίας
3. Ακόμη ( πρόσθεση) , έτσι ( συμπέρασμα ) : διαρθρωτικές λέξεις.

Β. (…) Η σκυθρωπή και μουντή κοινωνία μας έχει αφαιρέσει από το σύγχρονο άνθρωπο το χαμόγελο. Το άγχος του για την ικανοποίηση των βιοτικών του μεριμνών και η ορθολογική οργάνωση της ζωής αποστέγνωσαν την εκτονωτική πηγή του γέλιου. Ο μαραθώνιος δρόμος του , για να ικανοποιήσει τις πολλαπλασιαζόμενες επιθυμίες του, τον αποπροσανατόλισε, τον ατσάλωσε και τον απομάκρυνε από το ελιξίριο της ζωής, το γέλιο. Α κόμη, η έλλογη διάρθρωση της σύγχρονης ζωής , που υπαγορεύει την εξάρτησή μας από το άρμα της ψυχρής λογικής , περιόρισε τη διάχυσή μας στους μεθυστικούς σκοπούς του γέλιου. Υπεύθυνη, λοιπόν, για το σκυθρωπό και μουντό προσανατολισμό του σύγχρονου ανθρώπου είναι η σύγχρονη κοινωνία.

1. γέλιο, χαμόγελο, πηγή γέλιου: χρήση όμοιων λέξεων ή λέξεων με νοηματική συγγένεια

2. σκυθρωπή και μουντή κοινωνία, σκυθρωπό και μουντό προσανατολισμό, σύγχρονο άνθρωπο, σύγχρονη κοινωνία, σύγχρονης ζωής: επανάληψη ίδιων λέξεων

3. τον ατσάλωσε, τον αποπροσανατόλισε, τον απομάκρυνε: χρήση αντωνυμίας

4. λοιπόν ( συμπέρασμα), ακόμη ( πρόσθεση) : χρήση διαρθρωτικών λέξεων.

**Παράδειγμα συνοχής παραγράφου με διατήρηση ενιαίου ύφους όπως για παράδειγμα η χρήση της ίδιας έγκλισης.**

Τα ομαδικά παιχνίδια υπηρετούν μεγάλο ηθικό σκοπό: σε συνηθίζουν να υποτάξεις την ατομικότητά σου σε μια γενική ενέργεια**. Να μη νιώθεις** πως είσαι άτομο ανεξάρτητο, παρά μέλος μιας ομάδας. **Να υπερασπίζεσαι** όχι μονάχα την ατομική σου τιμή παρά ολόκληρη τη τιμή της ομάδας όπου ανήκεις: σχολή, πανεπιστήμιο, πόλη, έθνος. Έτσι, από σκαλοπάτι σε σκαλοπάτι, το παιχνίδι μπορεί να σε ανεβάσει στις πιο αψηλές κι αφιλόκερδες κορυφές της ενέργειας.